## Educació acorda amb els sindicats la supressió de les adjudicacions forçoses dels interins

*** El secretari autonòmic d’Educació ha firmat l’acord amb els sindicats STEPV, ANPE, UGT, CCOO i CSIF
* S’ha acordat que el professorat tècnic d’FP que no va aportar la titulació per a ser professor de Secundària seguisca d’interí**

El secretari autonòmic d’Educació, Daniel McEvoy, ha firmat este dijous dos acords amb els sindicats STEPV, ANPE, UGT, CCOO i CSIF.

El primer suprimix les adjudicacions forçoses dels docents a partir del curs 2026-2027. D’esta manera es modifica el procediment regulat en la Resolució de 23 de gener de 2018, i s’elimina l’adjudicació forçosa o obligatòria en destinacions que no hagen sigut sol·licitades voluntàriament per les persones integrants de les borses docents en règim d’interinitat.

Este acord s’ha firmat amb l’objectiu que el personal docent interí no siga assignat a destinacions que no han sol·licitat, de manera que hi haja una major participació voluntària en els processos i es millore així les condicions laborals del col·lectiu.

D’altra banda, la Conselleria d’Educació i els sindicats han firmat un altre acord que millora la situació del professorat tècnic de Formació Professional. Este professorat es va assimilar al de Secundària sempre que aportara una titulació universitària. No obstant això, un grup reduït que no comptava amb esta titulació estava en risc de perdre els seus drets una vegada s’extingira definitivament eixe cos.

Per este motiu, l’acord aconseguit crea una borsa que extingirà perquè este professorat interí puga continuar integrat en les borses fins a la seua jubilació.

Fecha: 19/06/2025